'பெண்ணியம்' பேசும் படங்கள் வரும்போது, பொதுவாக, பெண்களின் பார்வையில் இருக்கிறதா, ஆண்களின் பார்வையில் இருக்கிறதா, அரசியல் சரித்தன்மை இருக்கிறதா என்று பல கேள்விகளும், வாதங்களும் உண்டாகும். 'மகளிர் மட்டும்' பெண்ணியம் பேசும் படம் என்பதை விட, பெண்களைக் கொண்டாடும் படம் என்பதே சரியாக இருக்கும். படத்தின் பல காட்சிகளும் கொண்டாட்டமாகவே இருக்கிறது. பெண்களைக் கொண்டாடும் படத்தில், சங்கர்-கௌசல்யா என்று காதல் ஜோடிகளுக்குப் பெயர் வைத்து உடுமலைத் துயரை நினைவு படுத்தியது, பாலச்சந்திரன் புகைப்படத்துடன் மெரீனாவில் நடந்த நினைவேந்தல் நிகழ்வில் நாயகி பங்கேற்பது, சுயமரியாதைத் திருமணம் நடத்தி வைப்பது என பல நிகழ்கால அரசியல் நிகழ்வுகளைச் சரியான இடங்களில் பேசியிருப்பதற்கு இயக்குனர் பிரம்மாவைக் கைகுலுக்கலாம்.